Det Økonomiske og Sociale Udvalgs udtalelse om "Kommissionens forslag til Rådets direktiv om grænseværdier for benzen og carbonmonoxid i luften"

(1999/C 138/12)

Rådet for Den Europæiske Union besluttede den 10. marts 1999 under henvisning til EF-traktatens artikel 130 S at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede J. Ignacio Gafo Fernández til ordfører og Franco Chiriaco og Ann Davison til medordførere. Sektionen vedtog sin udtalelse den 2. marts 1999.

Det Økonomiske og Sociale Udvalg vedtog på sin 362. plenarforsamling af 24.-25. marts 1999, mødet den 25. marts 1999, følgende udtalelse med 91 stemmer for, 1 imod og 6 hverken for eller imod.

1. Indledning

1.1. Det foreliggende direktivforslag er en opfølgning af direktiv 96/62/EF om luftkvalitet, som fastslog, at luftkvaliteten bør sikres gennem fastsættelse af grænseværdier for en række luftforurenende stoffer, herunder benzen og carbonmonoxid. Forslaget kan derfor betragtes som et "datterdirektiv" til direktiv 96/62/EF.

1.2. Direktivforslagets retsgrundlag er EF-traktatens artikel 130 S, men i betragtningerne henvises der også til artikel 130 R (forsigtighedsprincippet) og artikel 129 (sundhedsbeskyttelse).

1.3. Benzen og carbonmonoxid er forurenende stoffer, hvis indvirkning på sundheden er videnskabeligt påvist. Benzen anses for at være kræftfremkaldende, dog kun ved langvarig eksponering, og carbonmonoxid hæmmer blodets evne til at transportere ilt, hvilket kan fremkalde dødelig forgiftning ved høje koncentrationer (kun muligt i lukkede rum).

1.4. Forureningskilderne er forskellige, men hovedparten af emissionerne stammer fra anvendelse og forbrænding af olie og benzin i landbaseret transport. Afbrænding af skov, savanne og landbrugsaffald tegner sig for halvdelen af de samlede CO-emissioner. Det kan derfor ikke undre, at byområder med tæt vejtrafik har en høj koncentration af potentielle risikoområder.

1.5. Forhåbentlig vil de aktuelle koncentrationsniveauer kunne nedbringes væsentligt, når en række EU-foranstaltninger og -bestemmelser på miljøområdet træder i kraft. Det drejer sig konkret om:

- i forbindelse med landbaseret transport: auto-olieprogrammet og direktiverne om forbedring af personbilers energiudnyttelse;

- i forbindelse med emissioner fra industrien: IPPC-direktivet og VOC-direktivet, Stage I.

1.6. Under udarbejdelsen af direktivforslaget har Kommissionen bl.a. taget følgende materiale i betragtning:

- Vejledende niveauer for luftkvalitet i relation til carbonmonoxid, fastlagt af Verdenssundhedsorganisationen WHO.

- Udvidelse af drikkevandsdirektivets princip om at fastsætte grænseværdier på grundlag af en øget kræftrisiko på en til en million i hele et menneskes levetid til også at omfatte benzen.

- En rapport om økonomisk evaluering af luftkvalitetsmålene for benzen og carbonmonoxid, udarbejdet af et uafhængigt konsulentfirma på Kommissionens anmodning.

- Auto-olieprogrammets undersøgelser og resultater.

Kommissionen har endvidere rådført sig med eksperter i medlemsstaterne, industrien og ikke-statslige organisationer (ngo'er).

1.7. Måling, kontrol og håndhævelse af luftkvalitetsniveauet sker på grundlag af tre former for foranstaltninger:

- Fastsættelse af grænseværdier for koncentration af benzen og carbonmonoxid i overensstemmelse med en forud fastsat tidsplan.

- Oprettelse af et ensartet net af målestationer for disse forurenende stoffer, herunder alternative måleinstallationer eller målesystemer, overalt i EU.

- Informering af offentligheden om den konkrete luftkvalitet i alle de områder, hvor der finder måling sted.

1.8. Endelig skal Kommissionen senest den 31. december 2004 som led i luftkvalitetsstrategien fremlægge en rapport om gennemførelsen af dette direktiv, herunder forslag til revision af direktivet.

2. Generelle bemærkninger

2.1. ØSU hilser det andet datterdirektiv til direktiv 96/62/EF om luftkvalitet velkommen og opfordrer Kommissionen til at fremsætte forslag om de forurenende stoffer, der endnu ikke er reguleret.

2.2. ØSU er klar over, at databasen over de forskellige parametre for luftkvalitet stadig er utilstrækkelig for EU som helhed. Årsagen hertil er, at det er yderst vanskeligt at definere zonerne, de nationale myndigheders ansvar for dette spørgsmål og udpegelsen af steder med særlig dårlig luftkvalitet ("hot spots" eller "brændpunkter") inden for bestemte zoner. Hertil kommer de komplekse målesystemer, som bygger på en kombination af direkte målinger, indirekte systemer og matematiske vurderingsmodeller.

2.3. ØSU er enig i alle de mål, der opstilles i direktivforslagets artikel 1, men havde på baggrund af ovennævnte foretrukket, at man havde kædet opstillingen af grænseværdier for benzen- og carbonmonoxidkoncentrationer og bevarelsen af en god luftkvalitet sammen med en generel forbedring af måle- og overvågningssystemerne, og især med udpegelsen af "brændpunkter", hvor der bør sættes ind med særlige foranstaltninger for at sikre luftkvaliteten.

2.4. ØSU finder, at den foreslåede generelle grænseværdi for benzen og den undtagelsesvise forlængelse af tidsfristen for regioner med alvorlige socioøkonomiske problemer bør ændres på en række punkter af følgende grunde:

2.4.1. Målesystemerne er ikke tilstrækkeligt nøjagtige (kriterier for udpegelse af zoner, kombination af direkte måling og modelberegninger), sammenholdt med den ekstremt lave grænse for benzenkoncentration i luften (0,000005 g/m3 eller 5 mikrogram/m3), der opstilles i direktivforslaget.

2.4.2. Da WHO ikke har givet retningslinjer for benzen, har Kommissionen opstillet en koncentrationsskala fra 0,2 til 20 mikrogram/m3. Udsættes man døgnet rundt i hele sin levetid for sådanne koncentrationer af benzen i luften, er risikoen for at få kræft øget med 1 til en million.

2.4.3. Det er vanskeligt at identificere brændpunkterne og umuligt på kort sigt at nå det gennemsnitlige reduktionsniveau i disse brændpunkter som helhed. Ikke desto mindre er ØSU helt enig med Kommissionens foreslåede grænseværdi på 5 mikrogram/m3.

2.5. ØSU kan godt acceptere grænseværdien for carbonmonoxid (10 mg/m3) og tidspunktet for dens ikrafttræden (1. januar 2005).

2.6. ØSU opfordrer Kommissionen og medlemsstaterne til at forbedre metoderne til fastlæggelse af zonerne, inden dette og de øvrige luftkvalitetsdirektiver træder i kraft, for at lette deres gennemførelse. De opfordres endvidere til at anvende den bedste tilgængelige måleteknologi med henblik på at øge det generelle kendskab til luftkvaliteten, gøre målingerne mere nøjagtige og følge luftkvalitetens udvikling i forbindelse med indførelsen af de foranstaltninger, der er beskrevet i punkt 1, så alle "brændpunkterne" med dårlig luftkvalitet kan identificeres præcist og systematisk.

2.7. ØSU giver sin fulde støtte til bestemmelserne i artikel 6 om oplysninger til offentligheden. De er af afgørende betydning, da de dels sikrer, at borgerne informeres, dels skaber en generel bevidsthed om luftkvalitetsproblemer og om behovet for at løse dem ud fra en helhedsvurdering.

Bruxelles, den 25. marts 1999.

Beatrice RANGONI MACHIAVELLI

Formand for

Det Økonomiske og Sociale Udvalg

BILAG

til Det Økonomiske og Sociale Udvalgs udtalelse

Forkast ændringsforslag

Følgende ændringsforslag blev forkastet under forhandlingerne, men opnåede mindst en fjerdedel af de afgivne stemmer:

Punkt 2.4.3

Punktet affattes således:

Da det er vanskeligt at identificere brændpunkterne, især i byområder, og umuligt på kort sigt at nå det gennemsnitlige reduktionsniveau i disse brændpunkter som helhed, kunne det være en begrundelse for at åbne mulighed for, at man under henvisning til sociale og økonomiske problemer kan anmode om generel forlængelse af fristen med fem år eller mere ad gangen.

På denne baggrund, og for ikke at tilsidesætte direktivets bestemmelser, tilslutter ØSU sig grænseværdien på 5 mikrogram/m3, mens den i brændpunkterne skal ligge på 10 mikrogram/m3. Dertil knyttes en forpligtelse for de kompetente myndigheder til at indføre forebyggende foranstaltninger, som kan få grænseværdien ned på 5 mikrogram/m3.

Begrundelse

Hvis Kommissionens forslag i meddelelsens punkt 4.6.3 gennemføres bogstaveligt, kan det blive umuligt overhovedet at håndhæve nogen grænseværdi, da sociale og økonomiske problemer som følge af en streng håndhævelse af bestemmelserne kan retfærdiggøre, at alle lande i Europa anmoder om forlænget frist for gennemførelsen, både i brændpunkterne og i de mindre kritiske områder.

Afstemningsresultat

For: 36, imod: 57, hverken for eller imod: 7.